Document ID: 32007R1472

KOMISSION ASETUS (EY) N:o 1472/2007,
annettu 13 päivänä joulukuuta 2007,
viinin yhteisestä markkinajärjestelystä annetun neuvoston asetuksessa (EY) N:o 1493/1999 soveltamista koskevista yksityiskohtaisista säännöistä markkinamekanismien osalta annetusta asetuksesta (EY) N:o 1623/2000 poikkeamisesta viinivuonna 2007/2008
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon viinin yhteisestä markkinajärjestelystä 17 päivänä toukokuuta 1999 annetun neuvoston asetuksen (EY) N:o 1493/1999 (1) ja erityisesti sen 33 artiklan,
sekä katsoo seuraavaa:
(1)
Asetuksen (EY) N:o 1493/1999 27 artiklan 3 kohdassa säädetään, että jokaisen luonnollisen henkilön, oikeushenkilön tai henkilöryhmittymän, joka on valmistanut viiniä, on toimitettava tislattavaksi kaikki tämän viininvalmistuksen sivutuotteet.
(2)
Komission asetuksessa (EY) N:o 1623/2000 (2) vahvistetaan tämän tislausvelvoitteen soveltamista koskevat säännöt, ja saman asetuksen 49 artiklassa säädetään tietyistä poikkeusmahdollisuuksista ja erityisesti mahdollisuudesta korvata se sellaisten pienten tuottajien osalta, joiden tuotantotaso on alle 80 hehtolitraa vuodessa, kyseisten tuotteiden poistamisella valvonnan alaisena.
(3)
Vaikuttaa siltä, että sivutuotteiden keräyskapasiteetti on ylikuormitettu eräissä jäsenvaltioissa. Tilanteen korjaamiseksi on sen vuoksi syytä antaa jäsenvaltioille lupa jättää muita tuottajaryhmiä viininvalmistuksen sivutuotteita koskevan tislausvelvoitteen ulkopuolelle.
(4)
Jotta tätä poikkeusta voitaisiin soveltaa koko viinivuoden ajan, tätä asetusta olisi sovellettava 1 päivästä elokuuta 2007 alkaen.
(5)
Tässä asetuksessa säädetyt toimenpiteet ovat viinin hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Poiketen siitä, mitä asetuksen (EY) N:o 1623/2000 49 artiklan 4 kohdan a alakohdassa säädetään, jäsenvaltiot voivat sallia viinivuoden 2007/2008 osalta koko alueellaan tai sen osassa, että tuottajat, joiden omista laitoksistaan itse saama tuotanto ei ylitä 100:aa hehtolitraa, voivat täyttää tislauksen sivutuotteiden toimitusvelvoitteen poistamalla kyseiset tuotteet valvonnan alaisena.
2 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Sitä sovelletaan 1 päivästä elokuuta 2007.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 13 päivänä joulukuuta 2007.

Labels: 3
17
6